《闻勾景山补盩厔丞仍闻学道有得以诗调之发万里一笑》
宋代·唐庚

人言盩厔似江湖，莫对丞哉叹负余。别后耳根无正始，向来纸尾得黄初。

可怜鬼谷纵横口，今读神溪缥白书。臣朔许长钱许少，何当天子念公车。

作者简介：唐庚，1070年～1120年在世，北宋诗人。字子西，人称鲁国先生。眉州丹棱（今属四川眉山市丹棱县）唐河乡人。哲宗绍圣（一○九四）进士（清光绪《丹棱县志》卷六），徽宗大观中为宗子博士。经宰相张商英推荐，授提举京畿常平。商英罢相，庚亦被贬，谪居惠州。后遇赦北归，复官承议郎，提举上清太平宫。后于返蜀道中病逝。